**Koillismaan Senioriopettajat ry**  Liite 1

**Toimintakertomus v. 2016**

**Hallinto**

Puheenjohtaja Martti Turunen

Sihteeri/ taloudenhoitaja Irene Harjumaa

Varapuheenjohtaja Pauli Jaakkola

Hallituksen muut jäsenet Auli Leskelä, Eeva- Brita Mänttäri, Ritva Määttä , Juha Kojo, ja varajäsenet

 Tuula Granroth ja Airi Näsi

Toiminnantarkastaja Kari Hujanen, varatoiminnantarkastaja Ali Manninen

**Hallituksen toiminta**

Hallitus on kokoontunut 11 kertaa. Jäsenille on lähetetty postitse 3 jäsenkirjettä. Toiminnasta on ilmoitettu myös Koillissanomissa ja sähköpostilla.

Hallituksen kokouksissa on suunniteltu ja valmisteltu toimintaan liittyviä asioita. Tarkemmin asioista hallituksen pöytäkirjoissa.

OSJ:n vuosikokouksessa Helsingissä 18.4.1016 yhdistystämme edusti pj. Martti Turunen. Hämeenlinnan Senioriopettajapäiville Aulangolla ja siellä pidettyyn koulutukseen 11.-12.5.2016 osallistuivat puheenjohtaja ja sihteeri. Laivaristeilynä Tukholmaan 19.- 21.9.2016 järjestettyyn koulutukseen osallistuivat samoin puheenjohtaja ja sihteeri.

**Jäsenet**

Yhdistyksemme ja samalla OSJ: n jäseniä oli vuoden lopussa 147. Kuluvan vuoden aikana on keskuudestamme poistunut 2 jäsentä, Kaisa Kellokumpu Kuusamosta ja Eero Hirvonen Taivalkoskelta. Taivalkoskelta toimii aktiivisesti muutaman hengen ryhmä, ja Auli Leskelä edustaa taivalkoskelaisia hallituksessa.

**Toiminta**

**Tammikuussa 19.1.** pidettiin Koillismaan Senioriopettajat ry:n vuosikokous Kuusamo- opistolla. Tilaisuus aloitettiin perinteisesti kahvituksella, jonka seura tarjosi. Puheenjohtajana toimi Seppo Määttä. Käsiteltiin sääntömääräiset asiat. Puheenjohtajaksi v.2016 valittiin Martti Turunen yksimielisesti. Hallitus pysyi muuten samana, mutta Maila Pöyliön tilalle valittiin Juha Kojo.

**Tammikuun 23.** päivänä tehtiin teatteriretki Kajaaniin katsomaan näytelmää Niin kuin taivaassa . Suomussalmella pysähdyttiin mennen, tullen. Kajaanissa ruokailtiin Vanhalla kerholla. Teatteri oli ajatuksia herättävä, ja matkaan oltiin tyytyväisiä, kiitos Pauli Jaakkolan etukäteisvalmistelujen. Mukana oli 30 retkeläistä.

**Helmikuun** **20 päivä, lauantaina,** kokoonnuimme Kuusamo- talolle katsomaan Ylä- Kainuun Yrittäjänaisten esitystä Rakkaudentunnustus isänmaalle. Mieleenpainuvaa esitystä oli seurastamme katsomassa 33 henkilöä. Ylä- Kainuun Yrittäjänaiset saivat esityksestä myöhemmin viime vuonna Suomi- palkinnon. **Helmikuun 29.päivänä** järjestettiin Kansainvälinen ilta nuorisokahvila Winssissä. Hallituksen jäsenet leipoivat ja ostivat tilaisuuteen tarjottavaa. Juuso Kojo laulatti väkeä, Martti Turunen piti suomi-koulua, naiset opettivat tupsujen takoa, Kongon pojat esiintyivät ja Kuusamon maisemia esitettiin videolla. Enemmänkin väkeä olisi tullut, vain 100 pääsi sisälle. Uusintaa toivotaan.

**Maaliskuun tapaaminen Kuusamo- opistolla 22.3.** Kahvittelun jälkeen seurakuntamme, juuri edellisenä sunnuntaina virkaan vihitty, kirkkoherra Taina Manninen toi seurakunnan terveiset ja puhui aiheesta: Eilisestä kiittäen, tässä ajassa eläen. 35 osanottajaa

**Huhtikuun tapaaminen 12.4.** Laturetki Puutteenkylän laavulle. Sää oli hyvä, mutta latu oli jo pehmentynyt, ja vain 3 urhoollista hiihti menomatkan, ja melkein kaikki palasivat autoilla. Nautimme maukkaat lättykahvit. Seura tarjosi makkarat, joita paistettiin pihan nuotiolla. Vietimme miellyttävän iltapäivän kodan hämyssä. 15 osanottajaa

**Toukokuussa 25.5.** lähdimme taas Kainuuseen tapaamaan sikäläisiä senioriopettajia Hyrynsalmella, Nivan koululla. Teemana oli jääkäriliike ja Hallan Ukko näyttelyin ja esitelmin. Kuultiin oppilaiden esityksiä, ruokailtiin ja yhdessäkin laulettiin. Päivä oli mukavaa yhdessäoloa ja päättyi Hyrynsalmen kirkon esittelyyn ja yhteisesti laulettuun Suvivirteen. 31 retkeläistä

**Kesän jälkeen syyskuussa 16.9.** Teimme retken Taivalkosken Jokijärvelle, Saijan lomakeskukseen. Oli mahdollisuus patikoida ja käydä myös uittomuseossa. Lounas nautittiin Saijan Lomakeskuksessa, jossa oli ensin pieni esittely tästä hienosta lomapaikasta. Lounaan aikana Asko Räsänen soitteli meille ruokamusiikkia haitarilla. Hän myös säesti meitä, kun lauloimme yhdessä lounaan jälkeen. Tutustuimme vielä lounaan jälkeen ympäristöön, mm. suureen rekikoiratarhaan. Uittomuseota esitteli Ville Heiskanen Jokijärven lomista. Patikointipolulta poikkesimme tietenkin Kallioniemen pihapiirissä. Auli Leskelä toimi kiitettävästi tämän päivän järjestelijänä. Retkestä ja komeista ruskamaisemista nautti 27 osanottajaa.

**Lokakuun kuukausitapaaminen 3.10**.2016 Osuuspankin kokoustiloissa

Tarmo Kataja pankin puolesta, kahvitarjoilun jälkeen, esitteli ikäihmisiä koskevia ja kiinnostavia pankki-, talous-ym. asioita. Mm. verotuksessa ja vakuutuksissa tapahtuneita muutoksia käsiteltiin. Myöskin edunvalvontavaltuutus ja sen tekeminen olivat esillä. Puheenjohtaja Martti Turunen toi terveiset laivaseminaarin tärkeimmistä asioista.

**Marraskuun kuukausitapaaminen 18.11.2016,** retki Oulun aluepalaveriin ja Jääräpää- teatteriesitykseen

Aamulla klo 7.00 lähdimme Risto Rontin kyydillä 29 jäsenen, osa Taivalkoskelta, kanssa Ouluun. Poimimme kyytiimme pudasjärveläisiä osallistujia. Perillä odotti lounas, kokous ohjelmineen teatterilla ja lopuksi teatteriesitys. Tyytyväisinä tapahtumaan palasimme illansuussa kotiin.

**Joulukuun kuukausitapaaminen, jouluateria ohjelmineen 13.12.2016 Kuusamo- opistolla**

Hallituksen jäsenet ottivat vieraat ovella vastaan tervetulotoivotuksin tarjoten glögin. Juhlan aluksi puheenjohtaja Martti Turunen toivotti kaikki tervetulleiksi. Ohjelmassa oli yhteislaulua, jouluruno, Helena Palosaaren muistelus entisajan joulusta, Pauli Jaakkolan lukema Maija Alajuuman jouluinen kertomus kirjasta Moksi,moksi kuusamoksi, sekä runsas ja aina maittava ruoka- ja kahvitarjoilu. Vieraat toivat kukin juhlaan joulukortin tekstein. Ne jaettiin juhlan lopuksi Juha- tontun tuohikontista. Yhteislauluja säesti Heikki Rasi haitarilla.

**Vanhusneuvostoissa** seurastamme on ollut varsinaisena edustajana Elli Leskelä ja varaedustajana Inkeri Ronkainen Kuusamosta ja Taivalkoskella varsinaisena edustajana Auli Leskelä, varalla Eliisa Puttonen.

**Talous**

Tuloja olemme saaneet OSJ:ltä avustuksena 1276,00 ja retkistä 207,26

Rahaa on Op:ssa 2351,14 ja Nordeassa 1840,84, tarkemmin tilinpäätöksessä